VYKONÁVACIE NARIADENIE KOMISIE (EÚ) 2023/115

zo 16. januára 2023,

ktorým sa mení vykonávacie nariadenie (EÚ) č. 540/2011, pokiaľ ide o predĺženie obdobia platnosti schválenia účinnej látky dimoxystrobín

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 17 prvý odsek,

keďže:

(1) V časti A prílohy k vykonávaciemu nariadeniu Komisie (EÚ) č. 540/2011 (2) sa uvádzajú účinné látky, ktoré sa považujú za schválené podľa nariadenia (ES) č. 1107/2009.

(2) Vykonávacím nariadením Komisie (EÚ) 2021/2068 (3) sa predĺžilo obdobie platnosti schválenia účinnej látky dimoxystrobín do 31. januára 2023.

(3) Žiadosť o obnovenie platnosti schválenia účinnej látky dimoxystrobín bola predložená v súlade s vykonávacím nariadením Komisie (EÚ) č. 844/2012 (4).

(4) Hoci je vyhlásenie Európskeho úradu pre bezpečnosť potravín (EFSA) (5) o hodnotení účinnej látky dimoxystrobín k dispozícii a Komisia už začala diskusie v rámci Stáleho výboru pre rastliny, zvieratá, potraviny a krmivá, stále sa zdá, že platnosť schválenia pravdepodobne uplynie skôr, ako bude prijaté rozhodnutie o obnovení platnosti schválenia uvedenej látky. Keďže k tomuto oneskoreniu došlo z dôvodov, ktoré žiadateľ nemohol ovplyvniť, je teda treba predĺžiť platnosť schválenia na obmedzené obdobie, aby bolo možné dokončiť posúdenie, ktoré treba na prijatie rozhodnutia o žiadosti o obnovenie platnosti schválenia.

(5) V prípade, keď má Komisia prijať nariadenie o neobnovení platnosti schválenia dimoxystrobínu z dôvodu nesplnenia kritérií schválenia, má ako dátum skončenia platnosti schválenia stanoviť rovnaký dátum, ako je ten, ktorý platil pred prijatím tohto nariadenia, alebo dátum nadobudnutia účinnosti nariadenia, ktorým sa neobnovuje platnosť schválenia účinnej látky, podľa toho, ktorý z týchto dvoch dátumov nastane neskôr. V prípade, keď má Komisia prijať nariadenie o obnovení platnosti schválenia dimoxystrobínu, bude sa Komisia snažiť stanoviť podľa okolností čo najskorší možný dátum uplatňovania.

(6) Vykonávacie nariadenie (EÚ) č. 540/2011 by sa preto malo zodpovedajúcim spôsobom zmeniť.

(7) Keďže obdobie platnosti súčasného schválenia dimoxystrobínu uplynie 31. januára 2023, toto nariadenie by malo nadobudnúť účinnosť čo najskôr.

(8) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 V časti A prílohy k vykonávaciemu nariadeniu (EÚ) č. 540/2011 sa v šiestom stĺpci „Schválenie platí do“ v položke 128, ktorá sa týka látky dimoxystrobín, uvedený dátum nahrádza dátumom „31. januára 2024“.

Článok 2 Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 16. januára 2023 Za Komisiu predsedníčka Ursula VON DER LEYEN

(1) Ú. v. EÚ L 309, 24.11.2009, s. 1.

(2) Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

(3) Vykonávacie nariadenie Komisie (EÚ) 2021/2068 z 25. novembra 2021, ktorým sa mení vykonávacie nariadenie (EÚ) č. 540/2011, pokiaľ ide o predĺženie období platnosti schválenia účinných látok benfluralín, dimoxystrobín, fluazinam, flutolanil, mekoprop-P, mepikvát, metiram, oxamyl a pyraklostrobín (Ú. v. EÚ L 421, 26.11.2021, s. 25).

(4) Vykonávacie nariadenie Komisie (EÚ) č. 844/2012 z 18. septembra 2012, ktorým sa stanovujú ustanovenia potrebné na vykonávanie postupu obnovenia účinných látok podľa nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Ú. v. EÚ L 252, 19.9.2012, s. 26).

Hoci vykonávacie nariadenie (EÚ) č. 844/2012 bolo zrušené vykonávacím nariadením Komisie (EÚ) 2020/1740 (Ú. v. EÚ L 392, 23.11.2020, s. 20), ustanovenia týkajúce sa obnovenia platnosti schválenia účinných látok stanovené vo vykonávacom nariadení (EÚ) č. 844/2012 sa naďalej uplatňujú v súlade s článkom 17 vykonávacieho nariadenia (EÚ) 2020/1740.

(5) EFSA (Európsky úrad pre bezpečnosť potravín), 2022. Statement concerning the assessment of environmental fate and behaviour and ecotoxicology in the context of the pesticides peer review of the active substance dimoxystrobin (Vyhlásenie týkajúce sa posúdenia osudu a správania v životnom prostredí a ekotoxikológie v kontexte partnerského preskúmania účinnej látky dimoxystrobín z hľadiska pesticídov). Vestník EFSA (EFSA Journal) (2022) 20(11):7634. https://doi.org/10.2903/j.efsa.2022.7634.